רג'וב. כתב תביעה עם נחיתתו בניו יורק (צילום: עמית שאבי)

בכיר פתח וראש הוועד האולימפי הפלסטיני, ג'יבריל רג'וב, קיבל לידיו כתב תביעה לפיצוי על סך 250 מיליון דולר. כתב התביעה והזימון לבית משפט נמסרו לו מיד עם נחיתתו בשדה התעופה JFK שבניו יורק בגין מעורבות בשנת 1995 בעינויו וברציחתו של עזאם רחים, אזרח אמריקני-פלסטיני בתוך מתקן ביטחוני של הרשות הפלסטינית. עם זאת, רג'וב לא צפוי להיחקר או להיעצר כעת על ידי הרשויות האמריקניות.

משפחתו של רחים, שמתגוררת במדינת טקסס בארה"ב, הגישה שלשום (יום ג') את כתב התביעה נגד רג'וב, שכיהן באותו זמן שבו הוא נרצח כראש הביטחון המסכל בגדה המערבית. בכתב התביעה צוין כי ב-29 בספטמבר 1995 רחים נעצר על ידי אנשי הביטחון המסכל בראשות ועבר עינויים עד שמת במתקני הארגון. עורכי הדין המייצגים את המשפחה בתביעה הם רוברט טולצ'ין מניו יורק וניצנה דרשן-לייטנר מתל אביב.

כתב התביעה נגד רג'וב

לטענת התביעה, בהיותו ראש הביטחון המסכל, מילא רג'וב תפקיד מרכזי במעצר, בעינויים ובהרג של רחים, זאת בניגוד לחוק הגנת נפגעי עינויים. בני משפחתו העידו כי רחים ביקר בשנת 1995 בכפר הולדתו עין יברוד ליד רמאללה. בעת שישב ושיחק קלפים בבית קפה, נכנסו קציני הביטחון המסכל בבגדים אזרחיים ועצרו אותו בלא שסיפקו לכך כל הסבר. משם הוא נלקח לכלא ביריחו. מאמציה של משפחתו לשחררו לא צלחו. כעבור יומיים הגיע אמבולנס לכפר עין יברוד והעביר את גופתו של רחים, בעוד גופו מכוסה במכנסיים בלבד.

כוויות סיגריות על הגב

נהג האמבולנס מסר למשפחה כי יקירהּ מת מהתקף לב בבית החולים ביריחו, ושיש לקבור אותו במהירות. אלא שמבית החולים נמסר אז למשפחה כי הוא הגיע אליהם ללא רוח חיים. יתר על כן, בדיקה שלאחר המוות של הגופה חשפה חבורות על ראשו ועל פניו של רחים, שיניים שבורות, שפה קרועה וכוויות רבות של סיגריות על גבו ועל רגליו.

מדו"ח הניתוח עולה כי אצל רחים נמצאו כמה צלעות שבורות, וכן כי נראה שלא נגרם כל נזק ללבו, זאת בניגוד לטענות אנשי הביטחון המסכל. ההערכות במשפחתו הן כי היחס לרחים היה כאל אמריקני עשיר, שנדרש ממנו כופר על מנת לאפשר את שחרורו. הוא הותיר אחריו אישה ושישה ילדים.

הנרצח עזאם רחים

"נביא אותו לשלם פיצויים למשפחה". עו"ד דרשן-לייטנר

תביעת המשפחה הוגשה מלכתחילה לפני 11 שנים, אולם היא נמחקה משום שרג'וב לא היה נוכח בארה"ב באותה העת. חוק העינויים מאפשר הגשת תביעה נגד מענים רק כשמדובר באנשים אינדיבידואלים הנמצאים על אדמת ארה"ב.

אתמול הייתה זו הפעם הראשונה שבה ביקר רג'וב בארה"ב, ועורכי הדין של המשפחה בחרו לנצל את ההזדמנות יוצאת הדופן ולמסור לו את כתב התביעה מיד עם כניסתו למדינה. מרשל מניו יורק ביצע את המסירה בפועל בשדה התעופה JFK.

לדברי עו"ד דרשן-לייטנר, "רג'וב, כראש הביטחון המסכל, מילא תפקיד מרכזי בעינויים וברצח האכזרי של האזרח האמריקני עזאם רחים בשנת 1995. מחלקת המדינה הכירה ברחים כקורבן לעינויים ברשות הפלסטינית, ודרשה במפגיע מיאסר ערפאת להתנצל בפני המשפחה ולחקור את האירוע. זוהי הפעם הראשונה שרג'וב הורשה להיכנס לארה"ב, ואנו היינו נחושים שלא לאפשר לו להתחמק הפעם. אנו נפעל במישור הכספי ונביא אותו לשלם פיצויים למשפחה, אך על משרד המשפטים האמריקני לחקור את המקרה ולמצות גם את הצעדים הפליליים נגד רג'וב".